Почитувани претставници на граѓанските организации,

Ви благодариме на интересот за учество на Повикот до граѓанскиот сектор за придонес во подготвувањето на Програмата за работа на Владата на Република Северна Македонија за 2025 година. Пополнетиот образец (заедно со прилозите, доколку ги има) доставете го до Одделението за соработка со невладини организации на Генералниот секретаријат на Владата на Република Северна Македонија, електронски на адреса **nvosorabotka@gs.gov.mk со назнака Иницијатива за ГПРВ 2025, до 20.9.2024 година.** Со доставување на образецот потврдувате дека се согласувате вашата иницијатива да биде објавена на веб страницата [www.nvosorabotka.gov.mk](http://www.nvosorabotka.gov.mk).

**Општи податоци за здружението / фондацијата**

Име на здружението/фондацијата: **Здружение за поддршка на луѓето што живеат со ХИВ „Заедно посилни“ – Скопје**;

ЕМБС (матичен број на правниот субјект според податоците во Централен регистар): **6921035**

Седиште и адреса (улица, број, општина): **1. бул. „Св. Климент Охридски“ бр. 21А-7, Скопје-Центар**

Застапник: **Андреј Сених, извршен директор**

Веб страница:[**www.zp.mk**](http://www.zp.mk)

Електронска пошта (e-mail):**kontakt@zp.mk**

Телефонски број за контакт: 070 344 693

Лице за контакт: Андреј Сених

**Предлог- иницијатива**

**за годишна Програма за работа на Владата на Република Северна Македонија за 2025 година**

**Наслов на иницијативата:**

**Соодветно буџетирање на Програмата за заштита на населението од ХИВ-инфекција за 2025 година во делот на терапијата за пациентите со ХИВ и во делот на превенцијата**

**Стратешки приоритет:** Обезбедување забрзан и одржлив економски раст, повисок животен стандард и квалитет на живот на граѓаните

**Приоритетна цел:** Активности за подобра комуникација и квалитетни здравствени услуги во рамки на превентивните и куративните програми (Раздел 19001 – Министерство за здравство)

**НППА:** Поглавје 28 – Заштита на потрошувачи и јавно здравје (јавно здравје и здравствени нееднаквости)

**Образложение:** (Краток опис на иницијативата: причини за предлагање, предмет на уредување доколку се работи за закон или подзаконски акт и надлежен орган на државната управа)

Програмата за заштита на населението од ХИВ-инфекција е истовремено превентивна и куративна здравствена програма што ја спроведува Министерството за здравство. Таа е оценета како една од најкомлексните здравствени програми на Владата, чии мерки се засновани врз докази и се во согласност со меѓународните пракси во однос на лекувањето и превенцијата на ХИВ. Нејзините интервенции се неколкупати евалуирани и позитивно оценети од страна на Европската канцеларија на Светската здравствена организација, додека во процесот на техничка поддршка обезбедена од Европската Унија во однос на националната стратегија за здравство до 2030 година, токму оваа Програма беше издвоена минатата и оваа година како позитивен пример за вистинска јавно-здравствена програма која може да се искористи како модел за останатите владини здравствени програми. Освен во однос на ХИВ-инфекцијата, оваа програма е исклучително значајна и во справувањето со други крвно и сексуално преносливи инфекции, како што се вирусните хепатити, сифилис и други. Имајќи предвид дека со во изминатите 10 години, со оваа програма годишно биле опфаќани 7 до 11 илјади лица од маргинализирани и ранливи групи граѓани, од коишто дел се наоѓаат надвор од системот на здравствена заштита, Програмата за ХИВ значајно придонесува за постигнување универзална здравствена покриеност на населението.

Како резултат на оваа Програма, досега се постигнати следниве клучни резултати:

* Одржано е ниско ниво на ХИВ-епидемија и одржана е релативна контрола на ниво на земјата
* Спречена е епидемија и одржана е контрола на ХИВ во популацијата на лица што инјектираат дрога
* Одржана е контрола на епидемијата кај жени сексуални работнички

Благодарение на раното започнување со програми за намалување на штетите од употребата на дрога преку националната програма за ХИВ, преваленцата на ХИВ кај лицата што инјектираат дроги се намалила од 0,42 % во 2006 г. до 0,12 % во 2014 г. Од 2015 година нема регистрирани случаи на ХИВ во оваа популација. Тоа е во корелација и со намалувањето на стапката на користење нестерилен прибор за инјектирање од 9,7% во 2009 г. на 3,6% во 2014 г.

Дополнителна придобивка од програмите за превенција на ХИВ меѓу клучните засегнати популации е и придонесот во контролата на сифилисот и на други сексуално преносливи инфекции, бидејќи преку нив се откриваат и лекуваат значителен дел од новите случаи на овие инфекции во годината, со што и се превенира нивното понатамошно пренесување. Покрај тоа, оваа Програма овозможува пристап до инаку тешко достапни популации, како и значаен увид во епидемиолошките трендови на ХИВ и на други крвно и сексуално преносливи инфекции (хепатит Б и Ц, сифилис, гонореа и хламидија) коишто инаку би останале невидливи.

Главниот предизвик во однос на ХИВ-инфекцијата во Република Северна Македонија што претстои да се реши е сè уште високиот процент на недијагностицирани лица со ХИВ, кој според проценките за 2021 г. и 2022 г. изнесува околу 30% од проценетиот вкупен број лица што живеат со ХИВ. На глобално ниво овој процент изнесувал само 14% на крајот на 2022 г. Во апсолутни бројки, проценките укажуваат дека во Македонија живеат помеѓу 100 и 200 лица со ХИВ коишто не се свесни дека ја имаат инфекцијата. Друг аспект на недоволното дијагностицирање на луѓето со ХИВ е фактот што дури 51% од новите пријавени случаи на годишно ниво се дијагностицираат доцна, а едно во 4 лица се дијагностицираат многу доцна, коешто укажува на тоа дека луѓето во ризик не се тестираат навреме. Овие параметри укажуваат на потребата од зголемување на опфатот со тестирање, пред сè во клучните популации засегнати од оваа инфекција.

Помеѓу 2018 и 2023 година, буџетот на Програмата за ХИВ се движел во опсег од 87,7 милиони денари (2020 г.) до 100,7 милиони денари (2022 г.), при што не се забележува континуиран раст, и покрај тоа што бројот на лица што имаат потреба од лекување од година во година се зголемува како резултат на бројот на нови дијагнози во текот на годината. Во 2022 година Владата првично одобри буџет во износ од 125 милиони денари, во согласност со тогашните проценки за потребите за терапија и за услугите за превенција, но потоа го намали на 100,7 милиони денари со образложение дека морало да се скрати поради кризата со КОВИД-19, додека во 2023 вкупниот буџет повторно беше намален на 90 милиони денари.

Имајќи предвид дека бројот на лица коишто имаат потреба од терапија се зголемува, вкупниот буџет на Програмата не бил пропорционално зголемуван, во последните 5 години евидентно е драстично намалување на средствата за превенција за сметка на зголемување на средствата за антиретровирусни лекови. Така, ако во 2019 г. 43,8 % од буџетот на Програмата бил наменет за терапија наспроти 54,5 % за превенција, во 2023 тој сооднос изнесувал 75,5 % за терапија наспроти само 21,6 % за превенција, во рамките на истиот вкупен износ на Програмата од 90 милиони денари годишно.

Во апсолутен износ, финансирањето на превенцијата во 2023 година (20.469.000,00 МКД) било намалено за дури 58% во однос на нивото на финансирање во 2019 година (49.100.000,00 МКД), а претставувало само една третина од нивото на годишно финансирање во периодот од 2014 до 2017 година. Овие кратења на финансирањето на услугите за превенција за ранливи категории граѓани се направени без какво и да е епидемиолошко образложение и спротивно на стручните мислења. Драстичното намалување на финансирањето на превенцијата се одразува во намалувањето на бројот на опфатени лица од целните ранливи популации, но и во намалување на обемот и квалитетот на услугите што се нудат. Тоа претставува висок ризик од губење на постигнатото ниво на контрола на епидемијата.

Во 2023, во рамките на техничката поддршка обезбедена од Европската Унија во делот на спроведувањето на националната стратегија за здравство до 2030 година, беше спроведена економска евалуација на интервенциите предвидени со оваа Програма, со проекција потребните средства за периодот од следните 3-5 години за да се постигнат максимални резултати во однос на здравјето на пациентите со ХИВ и во однос на јавното здравје. Досегашните проценки укажуваат дека темпото со кое земјата напредува кон постигнување на глобалните цели за дијагностицирање 95 % од лицата со ХИВ до 2025 година е премногу бавно и дека оваа цел нема да биде постигната доколку не се инвестираа соодветно во мерките за превенција и ХИВ-тестирање со фокус на клучните засегнати популации. Поради тоа, се очекува дека ќе продолжат да настануваат нови инфекции, а со тоа и трошоците за терапија ќе продолжат да растат со релативно стабилно темпо до 2030 година и понатаму. Тоа може да се спречи доколку се вложи соодветно во мерките за превенција и ХИВ-тестирање, со што се очекува на релативно краток рок значително да се зголеми бројот на нови дијагнози во годината и да се исцрпи резервоарот на недијагностицирани инфекции. Тоа директно ќе резултира со драстично намалување на бројот на новонастанати инфекции и на среден рок ќе се одрази и во намалување на бројот на нови дијагнози. Оттаму, при ова сценарио, трошоците за лекување на среден рок ќе престанат да растат, ќе се спречи да настанат значителен број нови инфекции, како и смртни случаи поради ненавремено дијагностицирање. Земјата успешно ќе се придвижи кон ставање крај на епидемијата на ХИВ до 2030 година, во согласност со меѓународно прифатените цели.

Недоволното инвестирање во мерките за превенција и во лекувањето, пак, ќе значи дека и по 2030 г. епидемијата на ХИВ ќе остане нерешен проблем во земјата, кој и понатаму ќе генерира нови инфекции и смртни случаи, како и трошоци за лекување коишто континуирано растат поради континуирано зголемување на бројот на лица со ХИВ кои имаат потреба од терапија. Дополнително на овие трошоци, од буџетите на Клиниката за инфективни болести и на други клиники ќе се одлеваат значителни средства од Фондот за здравствено осигурување за болничко лекување на доцна дијагностицирани лица со разни компликации и други инфекции кои се јавуваат како резултат на намалениот имунитет.

За да се ревоспостави системот на превенција, во 2025 година неопходно ќе биде да се буџетираат најмалку 45 милиони денари, што би значело да се врати нивото на годишно финансирање на превенцијата до 2021 година.

За да се покријат сите пациенти со терапија (очекуван број од вкупно 511 лица до крајот на 2025 година\*) потребни ќе бидат 106 милиони денари.

Оваа пресметка е направена земајќи ги предвид најевтините тераписки комбинации на антиретровирусни лекови кои се препорачани согласно Упатството за лекување на ХИВ-инфекцијата на Европското клиничко здружение за СИДА, и се максимално оптимизирани на тој начин што за најмалку 80% од пациентите се предвидува терапијата да ја земаат како две посебни, наместо како една таблета.

\*моментален број на пациенти на терапија 437; очекуван број до крајот на 2024: 451; како и очекуван број на новодијагностицирани лица во текот на 2025 година: 60;

**Очекувани влијанија:** (Кои се очекуваните влијанија од предлог-иницијативата)

1. Покривање на сите пациенти, вклучително и новодијагностицираните случаи, со современа терапија, која овозможува нормално функционирање, работоспособност и благосостојба на пациентите, а воедно го спречува натамошниот пренос на инфекцијата
2. Дијагностицирање на зголемен број лица што не се свесни дека се инфицирани со ХИВ, со што ќе се намали резервоарот на неоткриени инфекции и соодветно на тоа ќе се намали бројот на нови инфекции
3. Заштеда на значителни средства од Фондот за здравствено осигурување за трошоци за лекување на компликации поврзани со СИДА
4. Исполнување на меѓународно преземените обврски на земјата за ставање крај на епидемијата на ХИВ како проблем на јавното здравје до 2030 година.

**Финансиски импликации:** (Дали предлог-иницијативата предизвикува финансиски импликации? Ако има, дали потребните средства се обезбедени и од кои извори?)

За соодветно финансирање на Програмата за заштита на населението од ХИВ-инфекција во 2025 година неопходно ќе биде да се предвидат најмалку 151 милион денари, кои треба да се обезбедат од Буџетот на Република Северна Македонија. Оваа пресметка е направена земајќи ги предвид најевтините тераписки комбинации на антиретровирусни лекови кои се препорачани согласно Упатството за лекување на ХИВ-инфекцијата на Европското клиничко здружение за СИДА, и се максимално оптимизирани на тој начин што за најмалку 80% од пациентите се предвидува терапијата да ја земаат како две посебни, наместо како една таблета.

**Прилози** (со наведување на авторот на документот):

* IBF. 2023. Support for implementation of the health strategy 2021-2030 (Letter of Contract N°300035269). Economic Evaluation of National HIV Program
* World Health Organization, Consolidated Guidelines on HIV Prevention, Testing, Treatment, Service Delivery and Monitoring: Recommendations for a Public Health Approach, July 2021
* European AIDS Clinical Society. 2023. Guidelines. <https://www.eacsociety.org/media/guidelines-12.0.pdf>
* Stronger Together, Association for Support of People Living with HIV. 2023. The Continuum of HIV Care in North Macedonia for 2021.

 Потпис на застапникот

20.9.2024 година Андреј Сених

М.П.